ตกร่อง
การกลับลำให้รถยนต์โตโยต้า วีออส ไมเนอร์เช้นจ์ ของค่ายรถยนต์ที่ขายดีที่สุดในประเทศไทยอย่างโตโยต้า เข้าโครงการคืนภาษีรถยนต์คันแรกได้ ทำให้เกิดเสียงฮือฮาขึ้นในแวดวงรถยนต์อย่างหนัก ว่างานนี้ไม่ธรรมดา
21 ธ.ค. 2555

การกลับลำให้รถยนต์โตโยต้า วีออส ไมเนอร์เช้นจ์ ของค่ายรถยนต์ที่ขายดีที่สุดในประเทศไทยอย่างโตโยต้า เข้าโครงการคืนภาษีรถยนต์คันแรกได้ ทำให้เกิดเสียงฮือฮาขึ้นในแวดวงรถยนต์อย่างหนัก ว่างานนี้ไม่ธรรมดา
แต่ สมชาย พูลสวัสดิ์ อธิบดีกรมสรรพสามิต ก็ยืนกรานแบบแผ่นเสียงตกร่องว่า รถยนต์เจ้าปัญหา “วีออส ไมเนอร์เช้นจ์” นี้มีคุสมบัติครบถ้วนทุกประการที่จะให้เข้าโครงการได้ เพราะเจ้าหน้าที่ได้ตรวจสอบคุณสมบัติตามที่กำหนดไว้ พบว่าในโรงงานผลิตรถยนต์ของโตโยต้า จ.ฉะเชิงเทรา รถยนต์รุ่น “วีออส ไมเนอร์เช้นจ์” มีการวางไลน์การผลิต แม้จะมีเพียง 7080 คัน และได้เสียภาษีแล้วกว่า 70 คัน จึงเข้าข่ายตามข้อกำหนด ผู้จองซื้อมีสิทธิได้รับคืนภาษี
โปรดเข้าใจตามนี้ จบข่าว
ทั้งนี้ ทางกรมสรรพสามิตได้ทำหนังสือไปยังสมาคมอุตสาหกรรมยานยนต์ไทยให้ทราบแล้วว่า หลักเกณฑ์ที่กำหนดไว้ คือ 1.รถยนต์รุ่นที่ขอรับสิทธิคืนเงินรถยนต์คันแรกต้องมีไลน์การผลิตไปแล้ว 2.ต้องเปิดจำหน่ายให้กับประชาชน 3.รถยนต์ต้องเสียภาษีสรรพสามิตภายในสิ้นปี 2555 4.รถยนต์ที่เปิดจำหน่ายต้องไม่ใช่รถต้นแบบ ดังนั้น หากรถยนต์ค่ายอื่นจะขายรุ่นใหม่ในลักษณะเดียวกันก็ทำได้หากเข้าเงื่อนไข แต่ต้องให้ทันภายในสิ้นปีนี้ ซึ่งเป็นกลยุทธ์การทำตลาดของแต่ละค่ายรถยนต์
สำหรับการขอรับเงินคืนและการจองสิทธิรถยนต์คันแรก ขณะนี้ได้มีประชาชนยื่นขอใช้สิทธิล่าสุด 979,145 คัน เป็นเงินภาษีที่ขอรับคืน 70,000 ล้านบาท ทยอยจ่ายเงินคืนจ่ายเงินไปแล้ว 31,000 คัน เป็นเงิน 2,300 ล้านบาท